Travhest på avveie meide ned publikummer under løp
Mannen ble slått over ende og gikk i bakken etter det kraftige sammenstøtet på Forus travbane i Stavanger, og måtte fraktes til legevakt. - Mannen fikk noen kuttskader, men er ved sine «fulle fem». Han er på vei til legevakt nå for en sjekk. Han ble jo slått over ende, så legen må sjekke at ikke det er ytterligere skader, sier daglig leder Vidar Grundetjern på Forus travbane til VG Nett kort etter hendelsen. Det var under andre løp tirsdag kveld at publikummeren ble truffet av hesten «Trons Tyr». Hesten lå et stykke bak i feltet da den like før mål slo over i galopp. Da kusken fikk tatt opp hesten, la den seg over mot høyre, ifølge Grundetjern. - Der traff den en person som sto inntil gjerdet. Det så ut som den traff rett på nesen. Personen falt bakover, slo hodet og blødde neseblod, meldte Rikstoto Direktes reporter på stedet. Sammenstøtet mellom hest og gjerde var så kraftig at også hesten gikk over ende, og gjerdet fikk seg en knekk, melder Stavanger Aftenblad.Flere tilskuere stormet til der mannen lå. Ifølge Aftenbladet blødde den uheldige publikummeren kraftig fra ansiktet da ambulansepersonellet på travbanen kom til og tok seg av ham. Det neste løpet, et ponniløp med barn og ungdom, måtte utsettes i påvente av at ambulansen skulle bli klar.Vidar Grundetjern på Forus mener det dreier seg om et hendelig uhell. - Hodet på hesten traff mannen, som sto på utsiden av gjerdet. Hesten var aldri ute av banen. Det er en hendelse som ikke skal skje, men det kan jo skje, sier han. Den daglige lederen mener ikke ulykken viser sikkerhetsmangler ved travbanen. - Om ikke det gjerdet er trygt nok, må nok alle baner i Norge bygges om. Normalt springer hestene nærmest mulig indre spor, så det er som regel snakk om 20 meters avstand til publikum. Dette er et hendelig uhell. Slik er det på alle travbaner - du kan stå helt inntil banen, og det vil man jo gjerne, sier Grundetjern.
«Trons Tyr» slo over i galopp og skjente mot høyre. Dermed dundret hesten inn i gjerdet på travbanen, og traff en publikummer.